送鄭子寬棄官東遊便歸女几
作者：李羣玉
朝代：唐

paragraphs: 八月湖浸天，揚帆入秋色。
岷峨雪氣來，寒漲瀟湘碧。
子真冥鴻志，不逐籠下翼。
九女疊雲屏，於焉恣栖息。
新詩山水思，靜入陶謝格。
困醉松花春，追攀紫煙客。
相逢十年舊，嚬笑等歡慽。
一飯玉露蔬，中腸展堆積。
停食不盡意，傾意悵可惜。
雲水一分飛，離憂洞庭側。
迴車三鄉路，仙菊正堪摘。
寄謝杜蘭香，何年別張碩。